TRC รูด 5% หลังประกาศล้มแผนส่งบ.ย่อย ซื้อหุ้นเพิ่มทุน “อาเซียนโปแตชชัยภูมิ”
TRC รูดหนักหลังประกาศล้มแผนส่งบ.ย่อย ซื้อหุ้นเพิ่มทุน "อาเซียนโปแตชชัยภูมิ" ล่าสุด ณ เวลา 10.51 น. อยู่ที่ระดับ  0.70 บาท ปรับตัวลดลง 0.04 บาท หรือ 5.41% สูงสุดที่ระดับ 0.75 บาท ต่ำสุดที่ระดับ 0.66 บาท ด้วยมูลค่าซื้อขาย 30.81 ล้านบาท
1 มิ.ย. 2561

ผู้สื่อข่าวรายงานว่า ราคาหุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ล่าสุด ณ เวลา 10.51 น. อยู่ที่ระดับ  0.70 บาท ปรับตัวลดลง 0.04 บาท หรือ 5.41% สูงสุดที่ระดับ 0.75 บาท ต่ำสุดที่ระดับ 0.66 บาท ด้วยมูลค่าซื้อขาย 30.81 ล้านบาท

ทั้งนี้ ราคาหุ้นปรับตัวลดลงไปแตะจุดต่ำสุดที่ระดับ 0.66 หรือคิดเป็นการปรับตัวลดลงถึง  10.81% จากวันก่อนหน้า หลังจากที่วันนี้บริษัทฯ เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัทเมื่อวานนี้ (31 พ.ค.) มีมติยกเลิกมติที่ประชุมคณะกรรมการบริษัท ครั้งที่ 4/2561 ซึ่งประชุมเมื่อวันที่ 14 พ.ค.61 โดย อนุมัติให้ยกเลิกการลงทุนในหุ้นสามัญเพิ่มทุนต่อผู้ถือหุ้นเดิมของบริษัท อาเซียนโปแตชชัยภูมิ จำกัด (มหาชน) หรือ APOT โดยการลงทุนผ่านบริษัทย่อย คือ TRC Investment Limited และ TRC International Limited
โดย การพิจารณายกเลิกดังกล่าวเนื่องจาก บริษัทต้องการใช้เวลาในการดำเนินการศึกษาข้อมูล รายงานและข้อเท็จจริงต่าง ๆ ประกอบกับการวิเคราะห์สถานการณ์เศรษฐกิจในการตัดสินใจลงทุนอย่างถี่ถ้วน โดยเมื่อบริษัทได้รับข้อมูลและเอกสารต่าง ๆ ครบถ้วนแล้ว จะนำเสนอเรื่องต่อที่ประชุมคณะกรรมการและที่ประชุมผู้ถือหุ้นเพื่อพิจารณาต่อไป อันจะเป็นการรักษาผลประโยชน์ของผู้ถือหุ้นที่จะได้รับข้อมูลอย่างครบถ้วนเพื่อนำมาใช้ประกอบการตัดสินใจในอนาคต
ขณะที่ อนุมัติให้ยกเลิกการจัดประชุมวิสามัญผู้ถือหุ้นครั้งที่ 1/2561 ซึ่งเดิมกำหนดเป็นวันที่ 27 มิ.ย.61 รวมทั้งยกเลิกวันกำหนดรายชื่อผู้ถือหุ้น (Record Date) ที่มีสิทธิในการเข้าร่วมประชุมวิสามัญผู้ถือหุ้น
 